TARYBOS SPRENDIMAS
2007 m. lapkričio 13 d.
leidžiantis Nyderlandų Karalystei taikyti priemonę, nukrypstančią nuo Direktyvos 2006/112/EB dėl pridėtinės vertės mokesčio bendros sistemos 193 straipsnio
(Tik tekstas olandų kalba yra autentiškas)
(2007/740/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos (1), ypač į jos 395 straipsnio 1 dalį,
atsižvelgdama į Komisijos pasiūlymą,
kadangi:
(1)
Laišku, kurį Komisijos Generalinis sekretoriatas užregistravo 2006 m. lapkričio 24 d., Nyderlandų Karalystė paprašė leisti gatavų drabužių pramonėje taikyti specialias mokestines priemones, kurias anksčiau ribotą laikotarpį buvo leista taikyti Tarybos sprendimu 1998/20/EB (2).
(2)
Pagal Direktyvos 2006/112/EB 395 straipsnio 2 dalį Komisija 2007 m. liepos 10 d. laišku informavo kitas valstybes nares apie Nyderlandų Karalystės pateiktą prašymą. 2007 m. liepos 17 d. laišku Komisija pranešė Nyderlandų Karalystei turinti visą informaciją, jos manymu reikalingą prašymui įvertinti.
(3)
Šia priemone Nyderlandų Karalystei būtų suteikta teisė gatavų drabužių pramonėje taikyti schemą, pagal kurią pareiga sumokėti PVM mokesčių administratoriui nuo subrangovo perkeliama drabužių įmonei (rangovui).
(4)
Paaiškėjo, kad tokia tvarka anksčiau buvo veiksminga sukčiavimo prevencijos priemonė sektoriuje, kuriame PVM surinkimas yra sudėtingas dėl sunkumų nustatant ir prižiūrint subrangovų veiklą. Todėl prašoma priemonė turi būti laikoma priemone, skirta užkirsti kelią tam tikriems mokesčių slėpimo ir vengimo atvejams gatavų drabužių pramonėje.
(5)
Tačiau kadangi gatavų drabužių gamybos vietai įtaką daro mažos darbo sąnaudos ir subrangovai lengvai keliasi iš vienos šalies į kitą, Nyderlandų Karalystė turėtų stebėti ir vertinti šių veiksnių poveikį nukrypti leidžiančios nuostatos veiksmingumui ir apie tai atitinkamai informuoti Komisiją.
(6)
Šią priemonę tikslinga taikyti ribotą laiką, kad Komisija galėtų ją įvertinti remdamasi Nyderlandų Karalystės pateikta ataskaita.
(7)
Ši nukrypti leidžianti nuostata neturi neigiamos įtakos Bendrijų nuosaviems iš pridėtinės vertės mokesčio gaunamiems ištekliams ir nedaro įtakos PVM sumai, apskaičiuojamai galutiniame vartojimo etape,
PRIĖMĖ ŠĮ SPRENDIMĄ:
1 straipsnis
Nukrypstant nuo Direktyvos 2006/112/EB 193 straipsnio, Nyderlandų Karalystei šiuo sprendimu leidžiama iki 2009 m. gruodžio 31 d. gatavų drabužių pramonėje taikyti schemą, pagal kurią pareiga sumokėti PVM mokesčių administratoriui nuo subrangovo perkeliama drabužių įmonei (rangovui).
2 straipsnis
Iki 2009 m. liepos 31 d. Nyderlandų Karalystė pateikia Komisijai atitinkamos priemonės veikimo bendrojo vertinimo ataskaitą, visų pirma apie priemonės veiksmingumą ir visus kitus įrodymus apie gatavų drabužių pramonės subrangovų persikėlimo į kitas šalis atvejus.
3 straipsnis
Šis sprendimas skirtas Nyderlandų Karalystei.
Priimta Briuselyje, 2007 m. lapkričio 13 d.